Nõukogu määrus (EMÜ) nr 3916/90,

21. detsember 1990,

kaupade autoveo turu kriisiolukorras võetavate meetmete kohta

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 75,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

määruse (EMÜ) nr 3164/76, [4] mida on viimati muudetud määrusega (EMÜ) nr 1841/88, [5] artikli 3 lõike 3 kohaselt peab nõukogu määrama kaupade autoveo sektori kriisiolukorras võetavad meetmed;

seetõttu on vältimatu kehtestada ühenduse kaitsemehhanism, et käsitleda autoveoturu tõsiseid häireid ja neid kõrvaldada;

selleks tuleks ette näha kriisiolukorra lahendamise meetmed, täpsustada selliste meetmete laad, kehtestada asjakohane otsustamismenetlus ja tagada, et kaitseklausli kohaldamiseks vajalikud andmed oleksid kättesaadavad,

ON VASTU VÕTNUD KÄESOLEVA MÄÄRUSE:

Artikkel 1

Käesolevat määrust kohaldatakse ühenduse territooriumil liikmesriikide vahel rendi või tasu eest tehtavate kaupade rahvusvahelise autoveo turu suhtes.

Artikkel 2

Käesoleva määruse kohaldamisel tähendab kriisiolukord artiklis 1 nimetatud turule iseäralike probleemide ilmnemist, mis väljendub selles, et pakkumine ületab nõudmist tõsisel määral ning tõenäoliselt jätkuvalt, ohustades finantsstabiilsust ja paljude autoveoga tegelevate ettevõtjate püsimajäämist, kui kõnealust turgu käsitlevate lühiajaliste ja keskmise tähtajaga prognooside kohaselt ei ole oodata olulist ja kestvat paranemist.

Artikkel 3

Komisjon kogub kokku andmed, mis on vajalikud turu jälgimiseks ja võimaliku kriisiolukorra avastamiseks.

Selleks teevad liikmesriigid komisjoniga koostööd olemasolevate või kergesti kättesaadavate andmete edastamiseks ja töötlemiseks.

Artikkel 4

1. Kui liikmesriik leiab, et on tekkinud kriisiolukord, võib ta nõuda komisjonilt olukorra uurimist.

2. Et võimaldada komisjonil olukorda hinnata, peab asjaomane liikmesriik andma talle põhjalikud arvandmed.

3. Pärast taotluse saamist liikmesriigilt konsulteerib komisjon viivitamatult artiklis 5 nimetatud komiteega.

4. Kui komisjon leiab pärast komiteega konsulteerimist, et kriisiolukord on tõepoolest tekkinud, võib ta teha otsuse võtta meetmeid, et ära hoida pakutava veomahu edasine suurenemine kõnealusel turul, piirates tegutsevate vedajate tegevuse kasvu ja uute vedajate turulepääsu.

Kõnealune otsus tehakse 30 päeva jooksul alates liikmesriigilt asjakohase taotluse saamisest.

Käesoleva artikli kohaselt kasutusele võetud meetmed kehtivad tähtaja jooksul, mis on maksimaalselt kuus kuud ning mida võib üks kord samaks kehtivusajaks pikendada.

5. Komisjon teatab liikmesriikidele ja nõukogule viivitamatult kõikidest lõike 4 kohaselt tehtud otsustest või vajaduse korral otsusest meetmeid mitte võtta.

6. Liikmesriigid võivad pöörduda lõikes 5 nimetatud komisjoni otsusega nõukogu poole 30 päeva jooksul alates otsuse teatavakstegemisest. Nõukogu võib kvalifitseeritud häälteenamusega teha lõike 4 kolmandas lõigus sätestatud kehtivusaja jooksul teistsuguse otsuse 30 päeva jooksul pärast asjaomaste liikmesriikide pöördumist.

7. Kui komisjoni arvates

- tuleb lõikes 4 nimetatud meetmeid pikendada ja/või

- võtta eraldi lisameetmeid,

teeb ta vastava ettepaneku nõukogule, kes teeb otsuse kvalifitseeritud häälteenamusega.

Artikkel 5

Komisjoni abistab nõuandekomitee, kuhu kuuluvad liikmesriikide esindajad ja mille eesistuja on komisjoni esindaja.

Komitee ülesanded on:

- jälgida olukorda artiklis 1 nimetatud transporditurul ja anda komisjonile asjakohast nõu,

- anda komisjonile selle taotlusel nõu artiklis 3 nimetatud andmete kogumise kohta,

- anda komisjonile selle taotluse korral nõu taotluste kohta, mis liikmesriik on artikli 4 lõike 1 alusel esitanud,

- anda komisjonile nõu kriisiolukorra lahendamiseks kavandatavate meetmete, eelkõige selliste meetmete tegeliku kohaldamise kohta.

Lisaks võib komitee käesoleva määruse raames saada komisjonilt nõu muudes käesoleva määruse rakendamisega seotud küsimustes.

Komitee koostab oma töökorra.

Artikkel 6

Kui kohaldatakse käesolevas artiklis määratletud menetlust, esitab komisjon komiteele kriisiolukorra lahendamiseks võetavate ajutiste meetmete eelnõu. Tähtaja jooksul, mille eesistuja määrab lähtuvalt küsimuse kiireloomulisusest, esitab komitee eelnõu kohta oma arvamuse, vajaduse korral hääletades.

Kõnealune arvamus protokollitakse; lisaks sellele on kõikidel liikmesriikidel õigus taotleda oma seisukoha protokollimist.

Komisjon arvestab võimalikult suurel määral komitee arvamust. Ta teatab komisjonile, kuidas arvamust on arvesse võetud.

Artikkel 7

Komisjon esitab Euroopa Parlamendile ja nõukogule hiljemalt 31. detsembriks 1995 aruande käesoleva määruse kohaldamise kohta, millele võidakse lisada vajalikud ettepanekud.

Artikkel 8

Käesolev määrus jõustub 1. jaanuaril 1991.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 21. detsember 1990

Nõukogu nimel

eesistuja

A. Ruberti

[1] EÜT C 87, 5.4.1990, lk 4 ja EÜT C 294, 24.11.1990, lk 11.

[2] Arvamus on esitatud 26. oktoobril 1990 (Euroopa Ühenduste Teatajas seni avaldamata).

[3] Arvamus on esitatud 19. septembril 1990 (Euroopa Ühenduste Teatajas seni avaldamata).

[4] EÜT L 357, 29.12.1976, lk 1.

[5] EÜT L 163, 30.6.1988, lk 1.

--------------------------------------------------